Diari Oficial de la Generalitat Valenciana


Sumari del DOGV 9420, del 05-09-2022 (2022/7208)

ORDRE 44/2022, de 25 de juliol, de la Conselleria d'Educació, Cultura i Esport, per la qual es convoca unl procediment selectiu d'accés als cossos de catedràtics i catedràtiques d'Ensenyament Secundari i catedràtics i catedràtiques d'escoles oficials d'idiomes.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9420

Data del DOGV
:   05-09-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/7208


Data del document
:   25-07-2022

Organisme emissor
:   Conselleria d'Educació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

ORDRE 44/2022, de 25 de juliol, de la Conselleria d'Educació, Cultura i Esport, per la qual es convoca unl procediment selectiu d'accés als cossos de catedràtics i catedràtiques d'Ensenyament Secundari i catedràtics i catedràtiques d'escoles oficials d'idiomes. [2022/7208]  
Índex  
Preàmbul  
1. Normes generals  
1.1. Places convocades  
1.2. Normativa d'aplicació  
2. Requisits dels i les aspirants  
2.1. Requisits d'admissió  
2.2. Termini de compliment dels requisits  
3. Sol·licituds  
3.1. Forma de presentació  
3.2. Termini de presentació de sol·licituds i documentació  
3.3. Pagament per drets d'examen  
3.4. Devolució del pagament per dret d'examen  
3.5. Instruccions per a omplir la sol·licitud telemàtica  
4. Admissió d'aspirants  
4.1. Llistes provisionals de persones admeses i excloses  
4.2. Reclamació a les llistes provisionals  
4.3. Llistes definitives de persones admeses i excloses  
4.4. Recursos a les llistes definitives  
4.5. Requisits i llista de persones admeses  
5. Òrgans de selecció i coordinació  
5.1. Tribunals  
5.1.1. Composició dels tribunals  
5.1.2. Secretari o secretària dels tribunals  
5.1.3. Obligatorietat de la participació  
5.1.4. Abstenció i recusació  
5.1.5. Constitució i funcionament dels òrgans de selecció  
5.1.6. Funcions dels tribunals  
5.1.7. Procediment d'actuació  
5.2. Comissió de coordinació  
5.3. Indemnitzacions i dietes  
6. Sistema de selecció  
6.1. Procediment  
6.2. Acreditació del coneixement dels idiomes oficials de la Comunitat Valenciana  
6.3. Valoració de mèrits  
6.4. Avaluació de l'activitat docent  
7. Qualificació  
8. Superació del procés selectiu  
8.1. Aspirants seleccionats  
8.2. Criteris de desempat  
8.3. Accés per més d'una especialitat  
9. Acreditació dels requisits pels i les aspirants seleccionats  
  
10. Destinació en el cos de catedràtics  
11. Nomenament de funcionaris de carrera  
12. Tractament de dades de caràcter personal  
13. Normes finals  
Annex I. Barem per a la valoració dels mèrits  
Annex II. Declaració de mèrits presentats  
  
  
Preàmbul  
  
La disposició addicional desena, apartats 1 i 3, de la Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, estableix els requisits per a l'accés als cossos de catedràtics d'Ensenyament Secundari i catedràtics d'escoles oficials d'idiomes.  
Igualment, l'apartat 2 de la disposició addicional dotzena de l'esmentada llei estableix que les i els aspirants que vulguen accedir als cossos de catedràtics hauran de tindre una antiguitat mínima de huit anys en el corresponent cos com a personal funcionari de carrera i que el sistema d'accés serà el concurs, en el qual es valoraran els mèrits relacionats amb l'actualització científica i didàctica, la participació en projectes educatius, l'avaluació positiva en l'activitat docent i, si és el cas, la trajectòria artística dels i les aspirants.  
  
Aquestes disposicions han sigut desplegades pel Reial decret 276/2007, de 23 de febrer, que aprova el Reglament d'ingrés, accessos i adquisició de noves especialitats en els cossos docents a què es refereix la Llei orgànica 2/2006, de 3 de maig, d'educació, i regula el règim transitori d'accés a la funció pública docent a què es refereix en la disposició transitòria dessetena de l'esmentada llei.  
  
Amb la finalitat de complir amb l'oferta d'ocupació pública docent per a 2018 i per a 2019, aprovades pel Decret 235/2018, de 21 de desembre, del Consell, i el Decret 268/2019, de 20 de desembre, del Consell; complit el que es preveu en l'article 37.1.c del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic; de conformitat amb el que es disposa en la Llei orgànica 2/2006, de 3 de maig, d'educació, i en els articles 37, 38 i 39 del Reglament d'ingrés, accessos i adquisició de noves especialitats en els cossos docents aprovat pel Reial decret 276/2007, de 23 de febrer; aquesta conselleria, en l'exercici de la competència que li atribueix el Decret 5/2019, de 16 de juny, del president de la Generalitat, pel qual es determina el nombre i la denominació de les conselleries i les seues atribucions; amb el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport; vista la proposta de la directora general de Personal Docent de data 11 de juliol de 2022, i de conformitat amb aquesta; fent ús de les competències atribuïdes, la Conselleria d'Educació, Cultura i Esport acorda convocar el procediment d'accés als cossos de catedràtics d'Ensenyament Secundari i d'escoles oficials d'idiomes, d'acord amb les següents  
  
  
Bases  
  
1. Normes generals  
1.1. Places convocades  
Es convoca el procediment selectiu d'accés als cossos de catedràtics d'Ensenyament Secundari i de catedràtics d'escoles oficials d'idiomes en l'àmbit de gestió de la Conselleria d'Educació, Cultura i Esport, que es distribueixen de la següent manera:  
  
COS DE CATEDRÀTICS D'ENSENYAMENT SECUNDARI  
Codi Especialitat Nombre de places convocades  
201 Filosofia 49  
202 Grec 5  
203 Llatí 6  
204 Llengua Castellana i Literatura 107  
205 Geografia i Història 99  
206 Matemàtiques 127  
207 Física i Química 75  
208 Biologia i Geologia 77  
209 Dibuix 58  
210 Francés 27  
211 Anglés 162  
216 Música 42  
217 Educació Física 53  
218 Orientació Educativa 72  
219 Tecnologia 83  
222 Formació i Orientació Laboral 31  
224 Organització i Projectes de Fabricació Mecànica 10  
226 Sistemes Electrònics 6  
227 Organització i Processos de Manteniment de Vehicles 6  
236 Assessoria i Processos d'Imatge Personal 1  
238 Construccions Civils i Edificació 4  
242 Intervenció Sociocomunitària 16  
243 Hostaleria i Turisme 9  
245 Processos i Mitjans de Comunicació 2  
254 Informàtica 60  
256 Llengua i Literatura Valenciana 97  
261 Economia 25  
263 Administració d'Empreses 11  
264 Anàlisi i Química Industrial 3  
265 Organització i Gestió Comercial 1  
266 Organització i Projectes de Sistemes Energètics 2  
268 Processos de Producció Agrària 2  
270 Processos de Diagnòstic Clínic i Producte Ortoprotètic  
 2  
271 Processos Sanitaris 6  
274 Sistemes Electrotècnics i Automàtics 8  
TOTAL 1.344  
  
  
  
COS DE CATEDRÀTICS D'ESCOLES OFICIALS D'IDIOMES  
Codi Especialitat Nombre de places convocades  
401 Alemany 4  
406 Espanyol per a Estrangers 1  
408 Francés 6  
411 Anglés 22  
412 Italià 1  
418 Valencià 2  
TOTAL 36  
  
  
1.2. Normativa d'aplicació  
A aquest procediment selectiu li serà aplicable la normativa següent:  
  
- Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre (BOE 17044, 30 de desembre).  
  
- Llei orgànica 3/2018, de protecció de dades personals i garantia dels drets digitals (BOE 294, 6 de desembre).  
- Llei 39/2015, d'1 d'octubre, del procediment administratiu comú de les administracions públiques (BOE 236, 2 d'octubre).  
- Llei 40/2015, d'1 d'octubre, de règim jurídic del sector públic (BOE 236, 2 d'octubre).  
- Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic (BOE 261, 31 d'octubre).  
- Llei 4/2021, de 16 d'abril, de la Generalitat, de la funció pública valenciana (DOGV 9065, 20 d'abril).  
- Reial decret 240/2007, de 16 de febrer, sobre entrada, lliure circulació i residència a Espanya de ciutadans dels estats membres de la Unió Europea i altres estats part en l'Acord sobre l'Espai Econòmic Europeu, modificat pel Reial decret 1710/2011, de 18 de novembre.  
  
- Reial decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es refereix la Llei orgànica 2/2006, de 3 de maig, d'educació (BOE 53, 2 de març).  
- Decret 62/2002, de 25 d'abril, del Consell, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana.  
- Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
- Decret 235/2018, de 21 de desembre, del Consell, d'aprovació de l'oferta d'ocupació pública de personal docent no universitari per a l'any 2018.  
- Decret 268/2019, de 20 de desembre, del Consell, d'aprovació de l'oferta d'ocupació pública de personal docent no universitari per a l'any 2019.  
- Ordre 3/2020, de 6 de febrer, de la Conselleria d'Educació, Cultura i Esport, per la qual es determina la competència lingüística necessària per a l'accés i l'exercici de la funció docent en el sistema educatiu valencià (DOGV 8736), modificada per l'Ordre 4/2021, de 4 de febrer (DOGV 9015).  
- Les altres disposicions d'aplicació general, així com el que es disposa en aquesta convocatòria.  
  
2. Requisits de les i els aspirants  
2.1. Requisits d'admissió  
a) No haver sigut separat o separada, per mitjà d'un expedient disciplinari, del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o l'escala de funcionari. En cas que siga nacional d'un altre estat, no trobar-se inhabilitat/ada o en situació equivalent, ni haver sigut sotmés/esa a sanció disciplinària o equivalent que impedisca, en el seu estat i en els mateixos termes, l'accés a l'ocupació pública.  
b) Estar en possessió d'algun dels següents títols: doctorat, llicenciatura, enginyeria, arquitectura, títol de grau corresponent o titulació equivalent a l'efecte de docència.  
c) Acreditar el coneixement dels dos idiomes oficials de la Comunitat Valenciana de la manera que indica la base 6 d'aquesta convocatòria.  
  
d) Tindre destinació en un lloc de treball dependent de la Conselleria d'Educació, Cultura i Esport de la Generalitat Valenciana. En el cas dels funcionaris en situació administrativa d'excedència, serveis especials, en llocs de treball de la Inspecció d'Educació i els adscrits en places en l'exterior o circumstàncies anàlogues, el compliment d'aquest requisit s'entendrà referit al centre on va tindre l'última destinació.  
  
No posseeixen aquest requisit de participació els funcionaris dependents d'altres administracions educatives que presten serveis temporalment en règim de comissió de serveis en llocs de treball dependents de la Conselleria d'Educació, Cultura i Esport de la Generalitat Valenciana.  
  
f) No haver arribat a l'edat establida, amb caràcter general, per a la jubilació forçosa.  
g) Pertànyer al cos de professors d'Ensenyament Secundari per a accedir al cos de catedràtics d'Ensenyament Secundari, i pertànyer al cos de professors d'escoles oficials d'idiomes per a accedir al cos de catedràtics d'escoles oficials d'idiomes.  
h) Acreditar una antiguitat mínima de huit anys com a funcionari o funcionària de carrera en el cos des del qual s'aspira, i ser titular de l'especialitat o especialitats a què es concursa.  
2.2. Termini de compliment dels requisits  
Tots els requisits enumerats anteriorment s'hauran de tindre el dia d'acabament del termini de presentació de sol·licituds, i s'ha de mantindre fins al moment de la presa de possessió com a personal funcionari de carrera del cos de catedràtics corresponent, a excepció d'allò que preveu la base 6.2.  
  
3. Sol·licituds  
3.1. Forma de presentació  
Les persones que desitgen prendre part en aquest procés selectiu hauran d'omplir el model oficial de sol·licitud, que estarà disponible en la seu electrònica de la Generalitat Valenciana (https://sede.gva.es/va/inici) i en la pàgina web de la Conselleria d'Educació, Cultura i Esport (https://ceice.gva.es/va/web/rrhh-educacion/oposiciones).  
Les sol·licituds hauran d'omplir-se en la seu electrònica utilitzant qualsevol dels sistemes d'identificació o signatura electrònica admesos en la mateixa seu electrònica.  
No serà vàlida la presentació de la sol·licitud ni dels documents per mitjans no electrònics, excepte quan l'Administració ho requerisca específicament. El personal participant es responsabilitzarà de la veracitat dels documents que presenten.  
L'ús dels mitjans telemàtics per a participar en el procediment comporta el consentiment del sol·licitant al tractament de les seues dades de caràcter personal que siguen necessàries per a la tramitació del procés, d'acord amb la normativa vigent.  
Totes les persones que hi participen hauran d'aportar telemàticament la documentació acreditativa de mèrits d'acord amb l'annex I, dins del termini de presentació de sol·licituds, excepte el full de serveis, que serà aportat per l'Administració.  
Qualsevol dada omesa o consignada erròniament per la persona interessada no podrà ser invocada per aquesta a l'efecte de futures reclamacions, ni podrà considerar lesionats els seus interessos i drets per aquest motiu.  
Els mèrits al·legats i no justificats documentalment, o els documents que no tinguen les dades ressenyades anteriorment, no seran tinguts en compte.  
L'Administració podrà requerir les persones interessades en qualsevol moment perquè justifiquen els mèrits sobre els quals es plantegen dubtes o reclamacions.  
La participació en el procés selectiu convocat a l'empara d'aquesta convocatòria suposa que la persona participant declara que posseeix els requisits exigits per a participar-hi i que els documents aportats són veraços. En cas de falsedat en les dades i/o en la documentació aportada, podrà ser exclosa de la seua participació en aquest procediment, amb independència de les responsabilitats que pertoquen.  
  
Les sol·licituds formalitzades o registrades per uns altres mitjans diferents de la via telemàtica que s'indica en la base 3.1 d'aquesta ordre, es consideraran no presentades.  
La falta de pagament de les taxes per la via indicada en aquesta ordre o el càrrec fora de termini determinarà l'exclusió de l'aspirant, tenint en compte que, en els casos esmentats i els qui hagen procedit així, no tindran dret a participar en el procediment selectiu d'accés als cossos de catedràtics d'Ensenyament Secundari i catedràtics d'escoles oficials d'idiomes.  
No es pot presentar més d'una sol·licitud, llevat que s'opte a més d'una especialitat. En aquest cas, s'han de presentar tantes sol·licituds com el nombre d'especialitats a les quals s'opte.  
En cas que es presente més d'una sol·licitud per especialitat, serà vàlida l'última.  
La sol·licitud s'ha d'omplir d'acord amb les instruccions que hi ha en la plataforma electrònica i en les bases d'aquesta ordre.  
Les i els aspirants que s'acullen a les situacions que es detallen a continuació, una vegada finalitzat i registrat el tràmit d'inscripció, han d'omplir un tràmit telemàtic addicional per a aportar la documentació (sensible) que justifique la situació:  
- Les víctimes que declaren actes de violència de gènere i que vulguen ser tractades durant el procés d'accés amb una identitat fictícia per a protegir la seua intimitat, d'acord amb l'article 63 de la Llei orgànica 1/2004, de 28 de desembre, de mesures de protecció integral contra la violència de gènere, hauran d'aportar, en el tràmit addicional, algun dels mitjans de prova previstos en l'article 9.1 o 9.2 de la Llei 7/2012, de 23 de desembre, de la Generalitat, integral contra la violència sobre la dona en l'àmbit de la Comunitat Valenciana.  
- Les víctimes que declaren actes de violència de gènere i que vulguen acollir-se a la taxa reduïda per aquesta condició, han d'aportar, en el tràmit addicional, algun dels mitjans de prova dels que preveu l'article 9.1 o el 9.2 de la Llei 7/2012, de 23 de desembre, de la Generalitat, integral contra la violència sobre la dona en l'àmbit de la Comunitat Valenciana.  
- Les persones que declaren que desitgen ser tractades durant el procés d'accés amb la identitat que figura en la seua targeta de reconeixement del dret a la identitat i a l'expressió de gènere, d'acord amb la Llei 8/2017, de 7 d'abril, de la Generalitat, integral del reconeixement del dret a la identitat i a l'expressió de gènere a la Comunitat Valenciana, hauran d'aportar, en el tràmit addicional, la targeta expedida pels òrgans competents.  
- Les persones declarants que tinguen un grau de diversitat funcional igual o superior al 33 % i que vulguen acollir-se a la taxa reduïda per a persones amb diversitat funcional, hauran d'aportar, en el tràmit addicional, la certificació expedida per la Conselleria d'Igualtat i Polítiques Inclusives o pels òrgans competents en l'Estat o en altres comunitats autònomes. Si la documentació s'ha expedit a la Comunitat Valenciana, l'Administració pot fer la consulta telemàtica si l'aspirant no s'hi oposa. En aquest últim cas no és necessari formalitzar el tràmit addicional. En cas d'oposició o de documentació expedida fora de la Comunitat Valenciana, és necessari formalitzar el tràmit telemàtic addicional per a presentar documentació sensible.  
  
3.2. Termini de presentació de sol·licituds i documentació  
El termini de presentació de les sol·licituds i de la documentació acreditativa de mèrits serà del 12 al 26 de setembre de 2022, ambdós inclosos.  
La no presentació de la sol·licitud dins del termini i en la forma escaient comportarà l'exclusió de l'aspirant.  
3.3. Pagament per drets d'examen  
L'ingrés de l'import s'ha d'efectuar mitjançant targeta bancària o càrrec en compte dins del termini de presentació de sol·licituds.  
La falta del pagament o el càrrec fora de termini determinarà l'exclusió de l'aspirant.  
De conformitat amb el que es disposa en l'article 14 de la Llei 20/2017, de 28 de desembre, de la Generalitat, de taxes, i el Decret llei 2/2022, de 22 d'abril, del Consell, per a la reducció temporal de l'import de les taxes pròpies i preus públics de la Generalitat per a fer front a l'impacte de la inflació, els drets d'examen i formació d'expedient per al procediment selectiu són els següents:  
  
Personal d'ingrés al cos de catedràtics d'Ensenyament Secundari i EOI 31,02 -  
Famílies nombroses i monoparentals de caràcter general 11,63 -  
Famílies nombroses i monoparentals de caràcter especial 0 -  
Persones amb grau de diversitat funcional igual o superior al 33 % 1,13 -  
Persones víctimes d'actes de violència sobre la dona 3,02 -  
  
  
Les i els aspirants que estiguen exempts del pagament de la taxa o tinguen dret a reducció hauran d'acreditar aquesta circumstància amb la documentació pertinent o no oposar-se a la consulta telemàtica de les dades per part de l'Administració.  
En el cas d'acollir-se a la taxa de família nombrosa o monoparental, si la documentació s'ha expedit a la Comunitat Valenciana, l'Administració pot fer la consulta telemàtica si l'aspirant no s'hi oposa. D'aquesta manera, no és necessari que s'aporte documentació.  
  
Si la documentació s'ha expedit fora de la Comunitat Valenciana o l'aspirant s'oposa a la consulta telemàtica, és necessari que aporte la documentació en el mateix tràmit d'inscripció.  
En cas d'acollir-se a la bonificació en la taxa per circumstàncies de diversitat funcional i que la documentació que acredite aquesta circumstància s'haja expedit a la Comunitat Valenciana, l'Administració pot fer la consulta telemàtica de la documentació si l'aspirant no s'hi oposa. En cas que hi haja oposició a la consulta o la documentació s'haja expedit fora de la Comunitat Valenciana, és necessari formalitzar el tràmit addicional per a presentar documentació sensible i aportar la documentació justificativa.  
  
En cas d'acollir-se a la reducció en la taxa per circumstàncies de víctimes de violència de gènere, serà necessari omplir el tràmit addicional per a la presentació de documentació sensible i aportar algun dels mitjans de prova que preveu l'article 9.1 o 9.2 de la Llei 7/2012, de 23 de desembre, de la Generalitat, integral contra la violència sobre la dona en l'àmbit de la Comunitat Valenciana.  
El simple pagament electrònic de la taxa dins del termini no equival a la inscripció en el procés selectiu, ja que s'han de fer tots els passos fins a finalitzar el registre electrònic.  
3.4. Devolució dels drets d'examen  
a) Sempre que es donen els requisits establits en l'article 1.2.6 de la Llei 20/2017, de 28 de desembre, de la Generalitat, de taxes, es podrà sol·licitar la devolució de la taxa pels mitjans telemàtics indicats en l'enllaç següent: https://atv.gva.es/va.  
b) Llevat que s'indique expressament el contrari, la presentació telemàtica de la sol·licitud de devolució d'ingressos indeguts comportarà l'autorització a l'administració competent perquè efectue la notificació de la resolució d'aquesta sol·licitud per mitjans electrònics.  
c) Els errors en la inscripció i pagament de taxes imputables als interessats no donaran lloc a la devolució de taxes.  
d) En els casos de sol·licitud de devolució de taxes dins del període de matriculació, serà requisit que s'haja presentat la renúncia al procediment d'accés davant de la Direcció General de Personal Docent, per mitjà del corresponent tràmit Z.  
3.5. Instruccions per a omplir la sol·licitud telemàtica  
A l'hora d'omplir la sol·licitud, cal tindre en compte, a més de les que s'indiquen en el tràmit corresponent de la seu electrònica, les següents instruccions:  
a) S'hi han de fer constar el cos, el codi i el nom de l'especialitat per la qual es participa.  
b) Tots els i les aspirants hauran d'indicar la titulació al·legada per al compliment del requisit lingüístic dels idiomes oficials de la Comunitat Valenciana, d'acord amb la base 6 d'aquesta convocatòria, que haurà d'estar registrada, d'acord amb el que es preveu en la base 6.2.2.  
  
c) Les i els aspirants hauran de declarar, si és el cas, en la casella corresponent, que volen ser avaluats en la seua funció docent per la Inspecció d'Educació en els seus centres dependents d'aquesta conselleria.  
  
  
4. Admissió d'aspirants  
4.1. Llistes provisionals de persones admeses i excloses  
Finalitzat el termini de presentació de sol·licituds, la Direcció General de Personal Docent dictarà una resolució que es publicarà en el Diari Oficial de la Generalitat Valenciana, en què declararà aprovada la llista provisional de persones admeses i excloses, ordenades per especialitat. Els llistats de persones admeses i excloses es publicaran en la pàgina web de la Conselleria (http://ceice.gva.es/va//web/rrhh-educacion/oposiciones).  
En aquesta llista hauran de constar els cognoms, el nom, els dígits que ocupen les posicions quarta, cinquena, sisena i setena en el format del DNI, o, si és el cas, un document acreditatiu de la identitat de les persones estrangeres residents en territori espanyol, d'acord amb la disposició addicional 7a de la Llei orgànica 3/2018, de 5 de desembre, de protecció de dades personals i garantia dels drets digitals. A més, hi ha de figurar el cos i l'especialitat pels quals participa, i també, si és el cas, la causa d'exclusió.  
Les persones que no hagen fet la inscripció tal com indica la base 3.1 no eixiran en la llista de persones admeses i excloses; no obstant això, poden presentar una reclamació d'acord amb el que estableix la base 4.2.  
Amb la publicació de la resolució que declare aprovades les llistes provisionals de persones admeses i excloses, es considerarà efectuada la notificació corresponent a les persones interessades, a l'efecte del que es disposa en l'article 40 de la Llei 39/2015, d'1 d'octubre, del procediment administratiu comú de les administracions públiques.  
  
4.2. Reclamació a les llistes provisionals  
Les i els aspirants exclosos i aquells i aquelles que no hi figuren però que s'hagen inscrit, disposen d'un termini de deu dies hàbils, comptats des de l'endemà de la publicació de la resolució, per a poder esmenar els defectes de la sol·licitud.  
Tots els errors corregibles comesos a l'hora d'omplir les dades en la sol·licitud hauran de corregir-se en el mateix termini.  
Les reclamacions i correccions d'errors s'han de presentar per via telemàtica en la seu electrònica de la Generalitat Valenciana (https://sede.gva.es/va/) o per mitjà de la pàgina web de la Conselleria d'Educació, Cultura i Esport: http://www.ceice.gva.es/va/web/rrhh-educacion/oposiciones.  
En cas que la persona interessada no esmene el defecte que haja motivat la seua exclusió en el termini indicat, es considerarà que desisteix de la sol·licitud, de conformitat amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques.  
4.3. Llistes definitives de persones admeses i excloses  
Les reclamacions presentades seran acceptades o denegades per resolució de la directora general de Personal Docent, per la qual es declararà aprovada la llista definitiva de persones admeses i excloses, que es publicarà en el Diari Oficial de la Generalitat Valenciana. Els llistats s'exposaran en la pàgina web de la Conselleria d'Educació, Cultura i Esport (http://www.ceice.gva.es/va/web/rrhh-educacion/oposiciones).  
4.4. Recursos a les llistes definitives  
Contra aquesta resolució, que posa fi a la via administrativa, podrà interposar-se amb caràcter potestatiu un recurs de reposició davant de la directora general de Personal Docent, en el termini d'un mes comptat a partir de l'endemà de la seua publicació, d'acord amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, per mitjà de la seu electrònica de la Generalitat Valenciana (https://sede.gva.es/va/inici) o per mitjà de l'enllaç següent: https://ceice.gva.es/va/web/rrhh-educacion/oposiciones; o bé interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, d'acord amb el que s'estableix en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
4.5. Requisits i llista de persones admeses  
El fet de figurar en la relació de persones admeses no pressuposa que es reconega a l'aspirant la possessió dels requisits exigits en aquesta convocatòria. Quan de l'examen de la documentació que ha de presentar-se d'acord amb la base novena d'aquesta convocatòria, en cas de ser seleccionat, es desprenga que no es té algun dels requisits exigits, les persones interessades perdran tots els drets que es puguen derivar de la participació en aquest procediment.  
  
  
5. Òrgans de selecció i coordinació  
5.1. Tribunals  
Els tribunals supervisaran la valoració dels mèrits corresponents als apartats i subapartats de la baremació que duga a terme la comissió de valoració, d'acord amb el que es preveu en la base 6.3, i recaptaran de la Inspecció d'Educació l'avaluació de l'activitat docent en cas que la sol·licite la persona participant.  
Una vegada publicada la llista provisional d'aspirants admesos i exclosos, la Direcció General de Personal Docent nomenarà els tribunals i en farà pública la composició en el Diari Oficial de la Generalitat Valenciana.  
Amb la finalitat de garantir l'òptim funcionament dels tribunals, la Direcció General de Personal Docent podrà organitzar un curs de formació per als seus membres.  
5.1.1. Composició dels tribunals  
D'acord amb el que es preveu en el Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, els membres dels òrgans de selecció seran nomenats pel procediment que es dispose en la convocatòria.  
Per a aquesta convocatòria, els tribunals estaran compostos per funcionaris de carrera en actiu del cos de catedràtics respectiu o del cos d'Inspectors d'Educació, en nombre imparell no inferior a set, i es tendirà a la paritat entre homes i dones, llevat que ho impedisquen raons fundades i objectives.  
Es constituiran un o diversos tribunals per a cadascuna de les àrees següents:  
- Per a les especialitats del cos de professors d'Ensenyament Secundari corresponents a l'àrea de coneixements cientificotècnics: Matemàtiques, Física i Química, Biologia i Geologia, Dibuix, Tecnologia i Informàtica.  
- Per a les especialitats del cos de professors d'Ensenyament Secundari corresponents a l'àrea de coneixements lingüístics: Grec, Llatí, Llengua Castellana i Literatura, Francés, Anglés i Llengua i Literatura Valenciana.  
- Per a les especialitats del cos de professors d'Ensenyament Secundari corresponents a l'àrea de coneixements socials: Filosofia, Geografia i Història, Música, Educació Física, Orientació Educativa, Formació i Orientació Laboral, Intervenció Sociocomunitària, Economia, Administració d'Empreses, i Organització i Gestió Comercial.  
  
- Per a la resta de les especialitats del cos de professors d'Ensenyament Secundari vinculades a la formació professional.  
- Per a totes les especialitats corresponents al cos de professors d'escoles oficials d'idiomes.  
Els tribunals estan integrats per:  
- Un president o presidenta, que designarà directament la Direcció General de Personal Docent entre el personal funcionari de carrera del cos respectiu de catedràtics o del cos d'inspectors d'educació.  
  
- Un mínim de sis vocals, designats per sorteig públic entre el personal funcionari de carrera en actiu del cos respectiu de catedràtics, i es triarà almenys un vocal per cadascuna de les especialitats que tinga atribuïda el tribunal, sempre que això siga possible.  
Per a cada tribunal es designarà, pel mateix procediment, un tribunal suplent.  
5.1.2. Secretari o secretària dels tribunals  
Actuarà en les funcions de secretaria la persona de menys antiguitat en el cos de catedràtics, llevat que el tribunal acorde determinar-ho d'una altra manera.  
5.1.3. Obligatorietat de la participació  
De conformitat amb l'article 8.3 del Reglament d'ingrés, accessos i adquisició de noves especialitats en els cossos docents, la participació en els tribunals té caràcter obligatori.  
Només seran admissibles com a causes de dispensa, a més de les causes d'abstenció i recusació que s'especifiquen en l'apartat 5, les següents:  
a) La situació de permís per naixement per a la mare biològica, permís per adopció, per guarda amb finalitats d'adopció o acolliment, permís del progenitor diferent de la mare biològica per naixement, guarda amb finalitats d'adopció o acolliment.  
b) Les situacions d'incapacitat temporal i de risc durant l'embaràs, degudament acreditades.  
c) Els permisos de reducció de jornada de treball concedits fins al 31 de juliol d'aquest curs a l'empara dels articles 48.h, 48.i, 49.e i 49.f del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, i de l'article 24.1 del Decret 7/2008, de 25 de gener, del Consell, pel qual es regulen els permisos i llicències del personal docent no universitari dependent de la Conselleria d'Educació, Cultura i Esport.  
  
d) El personal que ocupa els càrrecs de direcció, cap d'estudis o secretaria en els centres docents, sempre que el president o la presidenta del tribunal puga substituir-lo per les persones vocals suplents.  
  
e) Les persones que estiguen rebent tractament de fertilitat.  
f) El personal amb diversitat funcional i amb mobilitat reduïda, en cas que el tribunal actue fora de la localitat en la qual té destinació i sempre que el president o presidenta del tribunal puga substituir-lo pel personal suplent.  
5.1.4. Abstenció i recusació  
4.5.7.8. Abstenció  
Les persones que integren els òrgans de selecció per a cada especialitat han d'abstindre's d'intervindre quan concórreguen en elles les circumstàncies previstes en l'article 23 de la Llei 40/2015; en concret, les situacions següents:  
a) Tindre interés personal en l'assumpte de què es tracte o en un altre en la resolució del qual puga influir la d'aquell; ser administrador d'una societat o una entitat interessada, o tindre una qüestió litigiosa pendent amb alguna persona interessada.  
b) Tindre un vincle matrimonial o una situació de fet assimilable i el parentiu de consanguinitat dins del quart grau, o d'afinitat dins del segon, amb qualsevol dels interessats, amb els administradors d'entitats o societats interessades i també amb els assessors, els representants legals o els mandataris que intervenen en el procediment, així com compartir despatx professional o estar associat amb aquests per a l'assessorament, la representació o el mandat.  
c) Tindre amistat íntima o enemistat manifesta amb alguna de les persones que s'esmenten en l'apartat anterior.  
d) Haver intervingut com a pèrit o com a testimoni en el procediment de què es tracte.  
e) Tindre una relació de servei amb una persona natural o jurídica interessada directament en l'assumpte, o haver-li prestat en els dos últims anys serveis professionals de qualsevol classe i en qualsevol circumstància o lloc.  
Totes les persones nomenades com a membres dels òrgans de selecció hauran de manifestar expressament no trobar-se en les circumstàncies recollides en aquest apartat, i aquestes manifestacions quedaran incorporades a l'acta de constitució de l'òrgan de selecció.  
5.8.2.5. Termini per a manifestar l'abstenció  
Prèviament a la sessió de constitució, en el termini de 5 dies hàbils comptats a partir de l'endemà de la publicació de la resolució per la qual es nomenen els membres que han de jutjar el procediment selectiu, les persones que es consideren incurses en algun dels motius d'abstenció o en alguna de les causes de dispensa recollides en l'apartat 5.1.3, ho comunicaran per escrit mitjançant un tràmit específic, amb la corresponent acreditació documental, a la Direcció General de Personal Docent, la qual resoldrà el que siga procedent. Aquestes resolucions s'han de fer constar en l'acta de la sessió de constitució, a la qual s'haurà d'adjuntar, si és el cas, la documentació presentada.  
5.3.8.1. Recusació  
Així mateix, les persones que participen en el procés podran recusar les persones que integren els òrgans de selecció quan concórrega en elles alguna de les circumstàncies a les quals es refereix l'apartat 9.9.4.1 d'aquesta mateixa base, d'acord amb el que s'estableix en l'art. 24 de la Llei 40/2015, d'1 d'octubre, de règim jurídic del sector públic, presentant el corresponent tràmit específic davant de la Direcció General de Personal Docent.  
5.1.5. Constitució i funcionament dels òrgans de selecció  
Després de la convocatòria del president o de la presidenta, que es farà arribar per correu electrònic a la persona i al centre de destinació dels vocals i en la qual s'assenyalarà el lloc, el dia i l'hora de la reunió, tindrà lloc la sessió constitutiva dels òrgans de selecció, a la qual hauran d'assistir tots els seus components, tant titulars com suplents.  
En aquesta sessió, el tribunal, a més de constituir-se com a tal, acordarà totes les decisions que li corresponguen de cara al desenvolupament correcte del procediment selectiu.  
Llevat que hi concórreguen circumstàncies excepcionals, l'apreciació de les quals correspon a la Direcció General de Personal Docent, per a actuar vàlidament una vegada constituït el tribunal, es requerirà l'assistència d'almenys cinc dels membres. Hauran d'estar presents, en tot cas, el president o la presidenta i el secretari o la secretària.  
Quan concórrega alguna de les causes d'exempció o abstenció, degudament justificada, la suplència dels presidents dels tribunals l'haurà d'autoritzar la Direcció General de Personal Docent, i la dels vocals titulars, el president o la presidenta que haja d'actuar, i ha de recaure sobre algun dels vocals suplents nomenats. L'ordre de substitució dels vocals suplents serà l'ordre en què figuren disposats en la resolució de nomenament.  
La inassistència injustificada dels integrants de l'òrgan de selecció a les diferents sessions i actes del procediment, incloent-hi la de constitució, dona lloc a l'exigència de la responsabilitat que corresponga.  
No obstant això, si en el moment del començament de les proves algun òrgan selectiu no ha pogut constituir-se malgrat haver-se fet el procediment previst, la Direcció General de Personal Docent adoptarà les mesures procedents per a garantir el dret dels aspirants a la participació en el procediment selectiu.  
5.1.6. Funcions dels tribunals  
Correspon als tribunals:  
a) El desenvolupament del procediment selectiu d'acord amb el que es disposa en aquesta convocatòria.  
b) La supervisió de la valoració de mèrits duta a terme per la comissió de valoració de mèrits, segons el que es preveu en la base 6.3.  
c) La custòdia de la documentació justificativa dels mèrits fins a l'acabament del procés selectiu.  
d) L'elaboració, ordenació i publicació de les llistes d'aspirants que hagen superat el procediment selectiu, així com l'elevació a l'òrgan convocant.  
Els tribunals podran proposar a la Direcció General de Personal Docent la incorporació d'assessors especialistes i ajudants tècnics al seu treball. Les funcions dels primers seran l'assessorament als membres de l'òrgan de selecció en l'avaluació dels mèrits objecte de la seua especialitat. Els ajudants col·laboraran mitjançant la realització de les tasques tècniques de suport que els assignen. En la seua activitat, els uns i els altres s'han de limitar a l'exercici de les competències respectives. La designació d'aquestes correspon a la Direcció General de Personal Docent.  
5.1.7. Procediment d'actuació  
Per al que no es preveu en la convocatòria, el procediment d'actuació dels òrgans de selecció s'ajustarà en tot moment al que es disposa en el capítol II, secció 3, de la Llei 40/2015, d'1 d'octubre, de règim jurídic del sector públic.  
5.2. Comissió de coordinació  
Per a garantir el millor desenvolupament del procés selectiu i l'homogeneïtat en l'actuació dels tribunals, es podrà nomenar una comissió de coordinació que haurà d'estar formada per les persones titulars de la presidència de cadascun dels tribunals. Tant el president o presidenta com el secretari o secretària d'aquesta comissió han de ser designats per la Direcció General de Personal Docent.  
Correspondran a la comissió de coordinació les funcions següents:  
  
a) Coordinar els tribunals.  
b) Garantir la correcta tramitació del procés selectiu.  
c) Facilitar l'actuació dels diferents tribunals.  
d) Resoldre els dubtes que puguen sorgir en l'aplicació de la convocatòria, i també el que s'ha de fer en els casos no previstos.  
e) Les funcions que li assigne la Direcció General de Personal Docent.  
5.3. Indemnitzacions i dietes  
Les persones que integren els òrgans de selecció que intervinguen en el procediment selectiu tindran dret a la indemnització per raó de servei prevista en el Decret 24/1997, d'11 de febrer, sobre indemnitzacions per raó de servei i gratificacions per serveis extraordinaris.  
  
  
6. Sistema de selecció  
6.1. Procediment  
De conformitat amb el que estableix la disposició addicional dotzena, apartat segon, de la Llei orgànica 2/2006, de 3 de maig, d'educació, i el capítol II del títol IV del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, el sistema d'accés als cossos de catedràtics consisteix en un concurs en què es valoraran els mèrits relacionats amb l'actualització científica i didàctica, la participació en projectes educatius, l'avaluació positiva de l'activitat docent i, si és el cas, la trajectòria artística dels i les aspirants. Se seleccionaran les i els aspirants que, ordenats segons la suma de puntuacions aconseguides, obtinguen un número d'ordre igual o inferior al nombre de vacants oferides.  
  
6.2. Acreditació del coneixement dels idiomes oficials de la Comunitat Valenciana.  
De conformitat amb el que estableix el Decret 62/2002, de 25 d'abril, del Consell, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana, així com l'Ordre 3/2020, de 6 de febrer, de la Conselleria d'Educació, Cultura i Esport, per la qual es determina la competència lingüística necessària per a l'accés i l'exercici de la funció docent en el sistema educatiu, modificada per l'Ordre 4/2021, de 4 de febrer, les persones que participen en els procediments d'ingrés i accessos hauran d'acreditar els coneixements, tant en expressió oral com escrita, dels dos idiomes oficials de la Comunitat Valenciana.  
6.2.1. Pel que fa al coneixement del castellà, es considera acreditat el coneixement d'aquesta llengua per part de totes les persones que participen en aquest procés d'accés, atés que va quedar acreditat quan van ingressar en el cos docent des del qual hi participen.  
6.2.2. Pel que fa al coneixement de valencià, de conformitat amb el que es preveu en l'Ordre 3/2020, de 6 de febrer, de la Conselleria d'Educació, Cultura i Esport, n'acrediten el coneixement les persones que estan en possessió d'algun dels certificats de nivell C1 o C2 previstos en l'annex II de l'Ordre 7/2017, de 2 de març, de la Conselleria d'Educació, Cultura i Esport.  
En la inscripció telemàtica indicaran la titulació que al·leguen per a acreditar eixe requisit, tenint en compte que el títol al·legat com a requisit no podrà puntuar-se com a mèrit.  
Tots els certificats de coneixement del valencià, tant si són per a acreditar el requisit com per a al·legar com a mèrit, hauran d'estar registrats obligatòriament en el Servei d'Acreditació i Assessorament de la Direcció General de Política Lingüística i Gestió del Multilingüisme.  
  
Els certificats de valencià expedits per la Junta Qualificadora de Coneixements de Valencià estan registrats d'ofici.  
Les persones que en la data d'acabament del termini de presentació de sol·licituds no estiguen en possessió del certificat del nivell C1 de coneixements de valencià, hauran de participar en la prova extraordinària de coneixements de valencià de nivell C1 convocada a aquest efecte.  
  
La Direcció General de Centres i Personal Docent ha de dictar resolució que anuncie el dia, el lloc i l'hora de celebració d'aquesta prova, així com la composició del tribunal examinador, que es publicarà en el Diari Oficial de la Generalitat Valenciana.  
Així mateix, es publicaran en la pàgina web de la Conselleria (http://ceice.gva.es/va/web/rrhh-educacion/oposiciones) els llistats de les persones convocades a aquesta, i s'obrirà un termini de deu dies per a al·legacions i esmena d'errors, transcorregut el qual s'hi publicaran els llistats definitius de persones que hauran de fer la citada prova.  
  
La Direcció General de Personal Docent farà públic el resultat d'aquesta prova extraordinària abans de l'inici del procés selectiu. A més, s'expedirà el certificat administratiu de nivell C1 de la Junta Qualificadora de Coneixements de Valencià a les persones que la superen.  
  
Les persones que no tinguen aquest requisit en la data d'acabament del termini de presentació de sol·licituds i que, posteriorment, no obtinguen el certificat de nivell C1 de valencià en la prova prevista en aquesta base, no seran admeses per a participar en aquest procediment.  
Les i els aspirants que estiguen en possessió d'un certificat de nivell C2, del Certificat de Capacitació d'Ensenyament en Valencià o del diploma de mestre de valencià, però que no tinguen la certificació de nivell C1 de coneixements en valencià, podran demanar en la inscripció telemàtica realitzar la prova de nivell C1, d'acord amb el que es preveu en aquest article, i si suspenen l'examen podran presentar-se a la convocatòria amb el certificat de nivell C2, el Certificat de Capacitació d'Ensenyament en Valencià o del diploma de mestre en valencià.  
  
6.3. Valoració de mèrits  
La valoració dels mèrits del barem publicat en l'annex es portarà a terme per una o diverses comissions de valoració, en funció del nombre d'instàncies i nomenades per la directora general de Personal Docent, que actuaran per delegació del tribunal, al qual competeix la supervisió d'aquestes.  
Aquesta comissió, mitjançant l'aplicació del barem de l'annex I, valorarà els mèrits al·legats i acreditats per les i els aspirants, a excepció de l'avaluació de l'activitat docent, que serà duta a terme per la Inspecció d'Educació, tenint en compte només els mèrits perfeccionats amb anterioritat a l'acabament del termini de presentació de sol·licituds.  
  
Les i els aspirants es responsabilitzen expressament de la documentació aportada. En cas de falsedat o manipulació en algun document, perdran el dret a la participació en aquesta convocatòria, amb independència de la responsabilitat que pertoque.  
L'Administració es reserva el dret a requerir en qualsevol moment del desenvolupament del procediment l'acreditació de la documentació que considere necessària.  
6.4. Avaluació de l'activitat docent  
Amb la finalitat d'avaluar les capacitats pedagògiques, el domini de les tècniques de treball docent i la participació en el funcionament del centre, les i els aspirants que ho hagen sol·licitat en l'apartat corresponent de la sol·licitud telemàtica, seran avaluades en els seus centres docents.  
Aquesta avaluació la farà la Inspecció d'Educació, tenint en compte que només podrà dur-se a terme l'avaluació respecte de les persones que en el moment de fer-la estiguen exercint tasques de docència directament amb l'alumnat en un centre educatiu públic dependent de la Conselleria d'Educació, Cultura i Esport que impartisca ensenyaments reglats no universitaris.  
  
Per a fer aquesta avaluació, la Inspecció d'Educació podrà sol·licitar l'assessorament del personal del cos de catedràtics de la matèria corresponent.  
Les i els aspirants que hagen sol·licitat ser avaluats podran renunciar voluntàriament a l'esmentada avaluació presentant la renúncia telemàticament, per mitjà de l'aplicació informàtica que s'habilite a aquest efecte i amb anterioritat a la data d'inici del procés d'avaluació.  
  
L'avaluació de la pràctica docent es farà sobre els àmbits següents:  
  
a) La planificació de l'activitat docent.  
b) L'exercici de l'activitat docent.  
c) Seguiment dels aprenentatges de l'alumnat i decisions adoptades per a afavorir-ne la millora.  
d) La gestió de l'aula.  
e) La participació en les activitats del centre i la implicació en el projecte educatiu.  
f) Relació i comunicació amb la comunitat educativa d'acord amb els criteris adoptats pel centre.  
La Inspecció General d'Educació fixarà el protocol d'actuació de les inspeccions territorials d'Educació i el contingut de l'informe d'inspecció, en el qual s'establiran els indicadors corresponents a cadascun dels àmbits objecte de valoració.  
Per a l'avaluació de l'activitat docent de cada aspirant, l'inspector o la inspectora podrà:  
- Consultar la documentació pertinent, sense que siga necessari que l'aspirant elabore individualment cap material específic per a la valoració d'aquest diferent del que ja empra en el desenvolupament de l'activitat docent.  
- Dur a terme l'observació directa de l'activitat docent.  
- Fer entrevistes a l'aspirant.  
- Fer entrevistes al director o directora, al o a la cap d'estudis i als o a les caps dels departaments, sempre que no participen en el mateix procediment d'accés a places del mateix cos i especialitat.  
  
Els criteris de valoració els fixarà la Inspecció General d'Educació, que els farà públics en la pàgina web de la Conselleria d'Educació, Cultura i Esport (http://www.ceice.gva.es/va/web/rrhh-educacion/oposiciones) abans de l'inici del procés d'avaluació.  
Una vegada feta l'avaluació de l'activitat docent per la Inspecció d'Educació, s'elevarà un informe raonat en què constarà si aquesta avaluació és positiva o negativa. L'informe s'enviarà als corresponents tribunals.  
  
7. Qualificació  
L'assignació de la puntuació que corresponga a les i els aspirants, segons el barem recollit en l'annex I d'aquesta convocatòria, es portarà a terme pels tribunals corresponents, a partir de les valoracions efectuades per la comissió de valoració de mèrits i incloent-hi el resultat de l'avaluació de l'activitat docent, si és el cas.  
Els tribunals faran públics, a l'efecte informatiu, en la pàgina web de la Conselleria d'Educació, Cultura i Esport (http://ceice.gva.es/va/web/rrhh-educacion/oposiciones), les puntuacions obtingudes per les i els aspirants en els diferents apartats i subapartats del barem, sense incloure l'avaluació de l'activitat docent.  
Quan aquesta avaluació docent finalitze, els tribunals inclouran el resultat en la baremació de les i els aspirants i publicaran el llistat provisional de les puntuacions obtingudes, contra el qual podran presentar-se telemàticament reclamacions en el termini de deu dies hàbils, dirigides a la presidència del tribunal per mitjà de la seu electrònica de la Generalitat Valenciana (https://sede.gva.es/va/inici).  
Estudiades les reclamacions, els tribunals publicaran el llistat definitiu de les puntuacions obtingudes per les i els aspirants en els diferents apartats del barem, amb el qual s'entendran estimades les reclamacions recollides en aquest llistat i es declararan desestimades les reclamacions no incloses en aquest. Amb aquesta publicació s'entendrà efectuat el tràmit de notificació de la resolució de les reclamacions.  
Contra aquest llistat, les persones interessades podran interposar un recurs d'alçada davant de la directora general de Personal Docent en el termini d'un mes, a comptar des de l'endemà de la seua publicació en el web, de conformitat amb el que es preveu en els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques, per via telemàtica en la seu electrònica de la Generalitat Valenciana (https://sede.gva.es/va/inici), sense perjudici que els errors materials, de fet o aritmètics que puguen advertir-s'hi, puguen esmenar-se en qualsevol moment, d'ofici o a petició de l'interessat, de conformitat amb el que disposa l'article 109.2 de l'esmentada llei.  
  
8. Superació del procés selectiu  
8.1. Aspirants seleccionats  
Els tribunals elaboraran i ordenaran, per cada cos i especialitat, una llista d'aspirants que hagen superat el procediment selectiu, i l'elevaran a l'òrgan convocant per a publicar-la en la pàgina web.  
  
Resultaran seleccionats i accediran al cos de catedràtics pertinent les i els aspirants que, quan siguen ordenats segons la puntuació del concurs, obtinguen un número d'ordre igual o inferior al nombre de places convocades en el cos i especialitat corresponent.  
  
En cap cas els tribunals podran declarar que han superat el procediment selectiu un nombre superior d'aspirants al de places convocades en el cos i especialitat corresponent. Qualsevol proposta d'aprovats que contravinga el que s'ha establit anteriorment, serà nul·la de ple dret.  
  
Publicades les llistes d'aspirants seleccionats, si algú renuncia a la plaça obtinguda o perd els drets derivats del procediment, en cap cas podrà considerar-se seleccionada la persona que, per ordre de puntuació, ocupe el lloc immediatament posterior al de l'últim que figure en la llista de l'especialitat corresponent.  
Contra aquesta llista, les persones interessades podran interposar un recurs d'alçada davant de la directora general de Personal Docent en el termini d'un mes, a comptar des de l'endemà de la seua publicació en el web, de conformitat amb el que es preveu en els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques, per via telemàtica en la seu electrònica de la Generalitat Valenciana (https://sede.gva.es/va/inici).  
8.2. Criteris de desempat  
En cas de produir-se empats en la puntuació de les persones aspirants, es resoldran atenent successivament els següents criteris:  
  
a) Major puntuació en cadascun dels apartats del barem de mèrits per l'ordre en què aquests apareixen en l'annex I d'aquesta convocatòria.  
b) Major puntuació en els subapartats del barem, per l'ordre en què aquests apareixen en l'annex I d'aquesta convocatòria.  
c) Major puntuació en el procediment selectiu d'ingrés en el cos i especialitat des del qual es concursa i, si persisteix l'empat, major nombre d'anys de servei com a funcionari o funcionària de carrera en el cos des del qual es concursa.  
8.3. Accés per més d'una especialitat  
El personal aspirant que aconseguisca la puntuació per a accedir per més d'una especialitat del mateix cos, s'entendrà que accedeix per l'especialitat en què té l'actual destinació definitiva i que renuncia per les altres especialitats.  
Si no coincideix cap especialitat amb la seua destinació definitiva, haurà d'optar per una i renunciar a la resta en el termini de set dies hàbils a partir de la publicació de la llista d'aspirants seleccionats.  
  
  
9. Acreditació dels requisits per les i els aspirants seleccionats  
  
En el termini d'un mes, a comptar des de l'endemà de la publicació de la llista d'aspirants seleccionats, i de conformitat amb el que es preveu en la Resolució de 18 de juliol de 2019, de la directora general de Personal Docent, per la qual es regula la presentació de documentació i alta en nòmina del personal funcionari docent no universitari (DOGV 8597), hauran de justificar-se els requisits de participació per mitjà de la seu electrònica de la Generalitat Valenciana (https://sede.gva.es/va/inici) omplint el formulari que haurà de signar-se electrònicament per qualsevol dels sistemes d'identificació i signatura electrònica admesos en aquesta seu de la Generalitat.  
Si les dades necessàries no poden obtindre's electrònicament d'altres administracions públiques o si cal un consentiment específic per a obtindre-les, es requerirà el docent perquè, en el termini de deu dies, registre la documentació que ho acredite per mitjà de la seu electrònica de la Generalitat Valenciana.  
  
10. Destinació en el cos de catedràtics  
De conformitat amb el que es preveu en l'article 39.3 del Reglament aprovat pel Reial decret 276/2007, de 23 de febrer, els funcionaris o funcionàries que accedisquen al cos de catedràtics pel procediment regulat per aquesta ordre estaran exempts de la realització de la fase de pràctiques.  
En cas que s'haja accedit per la mateixa especialitat que estiga exercint en el moment de la resolució d'aquest procediment, el personal funcionari romandrà com a catedràtic en la mateixa destinació que ocupava en el cos de procedència.  
En cas que s'hi haja accedit per una especialitat diferent de la que estiguera exercint en el moment de la resolució d'aquest procediment, l'accés al cos de catedràtics serà efectiu quan obtinga una vacant segons els procediments de provisió de llocs reglamentaris, excepte quan hi haja vacant de l'especialitat en el mateix centre, i, mentrestant, el personal es quedarà en excedència en el cos de catedràtics.  
  
  
11. Nomenament de funcionaris de carrera  
De conformitat amb el que estableix l'article 32.1 del Reglament aprovat pel Reial decret 276/2007, de 23 de febrer, una vegada comprovat per la Direcció General de Personal Docent que totes les i els aspirants tenen els requisits generals i específics establits en aquesta convocatòria, s'aprovarà l'expedient del procés selectiu.  
  
Així mateix, es remetrà la llista de les i els aspirants seleccionats al ministeri competent en matèria d'educació, a l'efecte del seu nomenament i de l'expedició dels títols corresponents de funcionaris de carrera del cos de catedràtics corresponent.  
Els nomenaments referits seran amb efectes de l'1 de setembre següent a la data en què finalitze aquest procés selectiu, i cal entendre per tal la publicació del tancament de l'expedient.  
  
12. Tractament de dades de caràcter personal  
12.1. Responsable del tractament. El responsable del tractament de dades personals contingudes en el formulari d'inscripció, així com en els documents que l'acompanyen i/o són aportats per la persona interessada en qualsevol fase del procés selectiu, és la Conselleria d'Educació, Cultura i Esport, amb adreça postal a l'avinguda de Campanar, 32, 46149 València; amb adreça electrònica de contacte yjhryobpyiovsqrfpyqpozbx@ndz.we, i amb telèfon des de la Comunitat Valenciana, 012, i des de fora de la Comunitat Valenciana, 96 386 60 00.  
12.2. Dades de contacte del delegat de protecció de dades. Les dades de contacte del delegat de protecció de dades són:  
Conselleria de Transparència, Responsabilitat Social, Participació i Cooperació  
Adreça postal: passeig de l'Albereda, 16, 46650 València  
Adreça electrònica de contacte: arh@lem.mj  
12.3. Base jurídica i finalitats de tractament  
Amb base jurídica en el compliment d'una missió duta a terme en interés públic o en l'exercici de poders públics conferits al responsable del tractament, així com en el compliment d'obligacions legals segons s'indica en l'apartat primer, «Normes generals», d'aquesta ordre, la Conselleria ha de tractar les dades de la persona interessada amb les finalitats següents:  
- Verificar el compliment dels requisits d'admissió.  
- Dur a terme l'admissió de les persones aspirants.  
- Desenvolupar i executar el procés selectiu i seleccionar les persones aspirants que superen les proves.  
- Aprovar i publicar la llista provisional i, si és el cas, la definitiva de persones admeses i excloses en el Diari Oficial de la Generalitat Valenciana.  
- Constituir les borses de treball en què s'incorporaran les llistes de reserva per a l'ocupació de places segons les necessitats del servei i la disponibilitat del personal.  
- Exposar, en els llocs determinats per a cada cas per aquesta convocatòria, les llistes provisionals i les llistes definitives de persones admeses i excloses, i les dels resultats de cada prova, amb la indicació dels cognoms, el nom i els quatre dígits del DNI, o, si és el cas, del document acreditatiu de la identitat de les persones estrangeres residents en territori espanyol, l'especialitat per la qual es participa, la província preferent d'examen, així com, si és el cas, la causa d'exclusió.  
  
- Atendre i gestionar les reclamacions a les llistes provisionals, així com les esmenes efectuades per les persones interessades i, si és el cas, els recursos contra les llistes definitives.  
- Si és el cas, dur a terme les adaptacions que corresponga per als aspirants amb diversitat funcional.  
12.4. Destinataris de les dades. Les dades personals de la persona interessada es comunicaran als següents tercers, amb base jurídica en el compliment de les obligacions legals, així com en compliment, per la Conselleria, d'una missió en interés públic o en l'exercici de poders públics:  
A les comissions de selecció i/o tribunals de cada especialitat i, si és el cas, als òrgans de l'Administració pública (de l'àmbit autonòmic, local, estatal o, si és procedent, europeu), autoritats de control en matèria de protecció de dades, òrgans judicials, Ministeri Fiscal, Tribunal de Comptes, Sindicatura de Comptes de la Comunitat Valenciana, Agència Antifrau, IGAE, Defensor del Poble, Síndic de Greuges de la Comunitat Valenciana, delegat de Protecció de Dades de la Generalitat Valenciana i tercers subjectes de dret privat quan, si és el cas, s'aprecie un interés legítim d'acord amb el que estableix la Llei 39/2015, d'1 d'octubre, del procediment administratiu comú de les administracions públiques; la Llei 19/2013, de transparència, accés a la informació pública i bon govern, i la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
En compliment del que estableix l'article 28.2 de la Llei 39/2015, del procediment administratiu comú, la Conselleria pot comunicar les dades personals de la persona interessada a les plataformes d'intermediació de l'Administració pública per a la consulta i la verificació de dades.  
Igualment, tercers usuaris del Diari Oficial de la Generalitat Valenciana i dels taulers d'anuncis de les direccions territorials d'Educació, Cultura i Esport, així com de la pàgina web de la Conselleria d'Educació, Cultura i Esport, publicaran les dades personals de la manera que determina la disposició addicional setena de la Llei orgànica 3/2018, de 5 de desembre, de protecció de dades personals i garantia dels drets digitals, i prendran mesures perquè la informació no siga indexada pels cercadors d'internet.  
Així mateix, la Conselleria pot permetre l'accés de terceres empreses (també denominades encarregats del tractament) a les dades de la persona interessada per a la prestació de serveis de suport a les finalitats indicades, així com per a la prestació de serveis auxiliars a Conselleria, amb la signatura prèvia del contracte per encàrrec de tractament que obliga els encarregats del tractament a seguir les instruccions de Conselleria en el tractament de les dades personals, així com a adoptar mesures de seguretat i confidencialitat i a retornar i destruir les dades personals a la finalització del servei.  
La Conselleria d'Educació, Cultura i Esport no durà a terme transferències internacionals de les dades personals de la persona interessada ni a països ni a organitzacions internacionals.  
Termini de conservació de les dades. Les dades personals proporcionades per la persona interessada es conservaran durant el temps necessari per a complir la finalitat per a la qual s'obtenen, i pels terminis establits en les normes vigents per al compliment d'obligacions i responsabilitats legals, a més dels períodes establits en la normativa d'arxius i documentació.  
Obligació de comunicació de les dades personals a la Conselleria d'Educació, Cultura i Esport. La persona interessada queda informada que la comunicació de dades personals és un requisit legal necessari per a la participació en el procés selectiu, i queda, per tant, obligada a facilitar les dades personals que indica aquesta ordre, atés que en un altre cas poden incomplir-se els requisits d'admissió i participació.  
12.5. Drets. La persona interessada pot exercitar els drets següents enfront de la Conselleria d'Educació, Cultura i Esport en relació amb les seues dades personals d'accés, rectificació, supressió, limitació, oposició, portabilitat i dret a no ser objecte de decisions basades únicament en el tractament automatitzat de dades personals per mitjà de qualsevol de les vies següents:  
a) Mitjançant el tràmit electrònic, segons s'indica en la guia del procediment establit a aquest efecte, que es pot consultar en aquest enllaç per mitjà de la seu de la Generalitat Valenciana.  
b) Enviant la petició a qualsevol de les adreces següents:  
Postal: avinguda de Campanar, 32, 46478 València  
Electrònica: mhfkudmsrkleanaquckznlhj@msz.vk  
c) De manera presencial, aportant la sol·licitud corresponent per mitjà del Registre.  
L'exercici dels drets és molt personal i requereix la identificació inequívoca de la persona interessada, que pot efectuar-se en els apartats b i c mitjançant una fotocòpia del document nacional d'identitat, el passaport o un altre document vàlid que l'identifique i, si és el cas, de la persona que tinga la representació, o instruments electrònics equivalents, així com el document o l'instrument electrònic acreditatiu d'aquesta representació.   
12.6. Dret a interposar una reclamació. A més, la persona interessada queda informada del dret que l'assisteix a presentar una reclamació davant de l'Agència Espanyola de Protecció de Dades (AEPD), per mitjà de www.aepd.es o en la següent adreça: c/ Jorge Juan, 6. 28219 Madrid, i/o el telèfon de contacte 667 549 906, en particular quan la persona interessada considere que no ha obtingut satisfacció per part de la Conselleria d'Educació, Cultura i Esport en l'exercici dels seus drets. No obstant això, amb caràcter voluntari i prèviament a la presentació d'aquesta reclamació en l'AEPD, la persona interessada pot dirigir-se al delegat de Protecció de Dades de la Conselleria d'Educació, Cultura i Esport, i contactar amb ell per mitjà de l'adreça electrònica següent: qlf@amy.qx.  
Informació detallada de la nostra política de privacitat i registre de les activitats en www.ceice.gva.es.  
  
13. Normes finals  
1. D'acord amb el que es disposa en l'article 24 de la Llei 39/2015, d'1 d'octubre, del procediment administratiu comú de les administracions públiques, la falta de resolució expressa a les sol·licituds o reclamacions regulades en aquesta ordre tindrà efectes desestimatoris.  
2. De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, aquesta ordre, que posa fi a la via administrativa, podrà ser recorreguda potestativament en reposició davant de la consellera d'Educació, Cultura i Esport en el termini d'un mes a comptar des de l'endemà de la seua publicació en el Diari Oficial de la Generalitat Valenciana, o bé plantejar directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació, sense perjudici de qualsevol altre que considere convenient al seu dret.  
  
València, 25 de juliol de 2022  
  
La consellera d'Educació, Cultura i Esport,  
RAQUEL TAMARIT IRANZO